**Prilog 2. - PROJEKTNI ZADATAK**

**Predmet nabave:** Izrada glavnog projekta - izgradnja Posebnog sabirnog mjesta (POSAM-a) za odlaganje otpada u Omišlju

**Evidencijski broj nabave:** 23/22

1. **PREDMET PROJEKTNOG ZADATKA**:

Predmet ovog Projektnog zadatka je izrada geodetskog projekta/elaborata i glavnog projekta s troškovnikom radova za građenje Posebnog sabirnog mjesta (POSAM-a; dalje u tekstu: reciklažno dvorište) u naselju Omišalj, u cilju ishođenja građevinske dozvole.

1. **ZAKONODAVNI OKVIR:**

Propisi koji uređuju područje prostornog uređenja i gradnje:

* Zakon o gradnji (NN 153/13, 20/17, 39/19 i 125/19 )
* Zakon o prostornom uređenju (NN 153/13, 65/17, 114/18, 39/19 i 98/19)
* Pravilnik o obveznom sadržaju i opremanju projekata građevina (NN 118/19 i 65/20)
* Pravilnik o geodetskom projektu (NN 12/14 i 56/14)
* norme i pravila struke kojima je uređeno navedeno područje.

Propisi koji uređuju područje održivog gospodarenja otpadom:

* Zakon o održivom gospodarenju otpadom (NN 94/13, 73/17, 14/19 i 98/19)
* Pravilnik o gospodarenju otpadom (NN 106/22)
* Plan gospodarenja otpadom Republike Hrvatske za razdoblje 2017. - 2022. godine (NN 03/17 i 01/22).

1. **LOKACIJA I OBUHVAT ZAHVATA:**

Lokacija zahvata: k.č.br. 1731, k.o. Omišalj-Njivice

Površina katastarske cestice: P=7.451 m2.

1. **TEHNIČKI OPIS:**

Predmet glavnog projekta je zahvat u prostoru: reciklažno dvorište Općine Omišalj, Primorsko-goranska županija. Obuhvat zahvata samog reciklažnog dvorišta iznosio bi 2.000-2.500 m2, a u sklopu izgradnje istog predviđena je izgradnja parkirališta s kapacitetom od minimalno 10 parkirališnih mjesta za kamione i 5 parkirališnih mjesta za osobna vozila.

Ulaz i izlaz u reciklažno dvorište su kolno/pješačka vrata. Kompletan prostor reciklažnog dvorišta potrebno je ograditi ogradom visine 2,0 m (panelna ograda). Cijela površina reciklažnog dvorišta treba biti, osim zelenog pojasa, asfaltirana ili armirano betonska površina na kojoj se nalaze spremnici, kontejneri i ostale potrebne posude i oprema.

Priključak na javnu prometnicu - pristup na javnoprometnu površinu ostvarit će se prilazom na nerazvrstanu cestu OMI-21.

Prometne i manipulativne površine - u sklopu radova na izgradnji reciklažnog dvorišta predviđena je izgradnja prometno - manipulativnih površina koje moraju imati nosivost dovoljnu da podnesu osovinski pritisak od 100 kN.

Odvodnja oborinskih voda s prometno - manipulativnih površina osigurat će se uzdužnim i poprečnim padovima prema slivnicima i sustavu za odvodnju oborinskih voda (predvidjeti izgradnju separatora, sabirnog bazena za otpadne sanitarne vode).

Vodoopskrba - predviđena je izgradnja vodomjernog okna preko kojeg se vrši priključak zahvata na javni vodoopskrbni sustav. Za potrebe protupožarne zaštite koristit će se hidrantska mreža, a dispozicija hidranta mora biti takva da je prostor reciklažnog dvorišta kompletno zaštićen. Električna energija - napajanje električnom energijom reciklažnog dvorišta predviđeno je izvesti iz najbliže trafostanice. Trošila koja je potrebno opskrbiti električnom energijom prilikom rada reciklažnog dvorišta: zgrada za osoblje, vanjska rasvjeta, press kontejneri, ulazne rampe, sustav videonadzora.

Zgrada za osoblje - potrebno je predvidjeti zgradu za osoblje s nadstrešnicom (montažni stambeno poslovni kontejner, dimenzija cca. 6x5 m).

Oprema - za potrebe manipulacije s prikupljenim otpadom predviđena je sljedeća oprema: vaga do 10.000 kg, manja vaga do 300 kg, ručni viličar.

Osim standardnih kontejnera/press kontejnera, u sklopu reciklažnog dvorišta potrebno je ugraditi jedan set polupodzemnih kontejnera.

Na krovu zgrade za osoblje te na parkiralištu (nadstrešnica) potrebno je izvesti fotonaponsku elektranu.

1. **SADRŽAJ PROJEKTA:**

Projekti trebaju sadržavati sve potrebno sukladno zakonskoj regulativi navedenoj u točki 2) ovog Projektnog zadatka.

Projektant je dužan izraditi sve sastavne dijelove projekta, kao i sve elaborate koji su propisani sukladno zakonskim obvezama, a koji su neophodni za ishođenje građevinske dozvole.

Budući da se građenje reciklažnog dvorišta planira prijaviti na javne pozive za sufinanciranje od strane raznih javnopravnih tijela potrebno je ishoditi mišljenje Ministarstva zaštite okoliša i energetike, Uprave za zaštitu prirode da se reciklažno dvorište ne nalazi u zaštićenom području NATURA 2000. U svrhu ishođenja spomenutog mišljenja potrebno je Ministarstvu dostaviti opis namjeravanog zahvata u prostoru, širu lokaciju budućeg reciklažnog dvorišta, situacijski nacrt, xy koordinate lokacije.

Sastavni dio svih projekata pojedinih struka je i troškovnik radova i opreme, kao i podaci za obračun vodnog i komunalnog doprinosa.

Predmetna dokumentacija mora sadržavati, uz sve tekstualne i grafičke priloge potrebne za ishođenje građevinske dozvole i izvođenje radova i opremanje, i sve druge sadržaje koje projektant smatra važnima za uspješnu realizaciju projekta - ishođenje Uporabne dozvole nakon izgradnje objekta i potvrde o upisu u Očevidnik reciklažnih dvorišta.

1. **NAČIN PRAĆENJA I ISPORUKE PROJEKTA:**

Naručitelj će nadzirati postupak izrade projektne dokumentacije. Projektant je dužan projektnu dokumentaciju izraditi sukladno ovom Projektnom zadatku te uputama Naručitelja.

Sve nedostatke i greške koje Naručitelj primijeti, a dio su sadržaja projektnog zadatka, projektant je dužan dopuniti i ispraviti o vlastitom trošku. Prije uvezivanja projekta, projektant je dužan Naručitelju prezentirati izrađeni projekt, izraditi eventualne korekcije prema zahtjevima Naručitelja, te također treba dostaviti radnu verziju glavnih dijelova projekta na pregled. Radi ishođenja posebnih uvjeta gradnje od javnopravnih tijela, potrebno je izraditi opis i prikaz građevine koja se namjerava graditi, u dovoljnom broju primjeraka.

Konačnu verziju dokumentacije je potrebno dostaviti kako slijedi:

* Glavni projekt u tiskanom obliku u 3 primjerka
* Sve u digitalnom obliku: tekst u .docx formatu, nacrte u .dwg formatu, troškovnik u .xlsx formatu, cijeli projekt u .pdf formatu.